b'\n_START_ARTICLE_\nHumphry Davy\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbde kot otrok je izredno hitro dojemal to, kar je videl napisano. Zdelo se je, da je knjigo le prelistal, toda vedel je povedati, kaj pi\xc5\xa1e v njej. Ta sposobnost mu je ostala celo \xc5\xbeivljenje. Leta 1784 so ga dali v lekarno na delo. \xc5\xbde takrat je doma delal eksplozivne snovi in po nerodnosti polil sestrino obleko z jedkimi snovmi. Leta 1799 je Davy prvi\xc4\x8d pri\xc5\xa1el v London. Poskusi z vodo so ga privedli na misel, da bi poizkusil prevajati elektriko tudi v drugih teko\xc4\x8dinah. Toda ni vzel navadne teko\xc4\x8dine, vzel je talino dveh dobro znanih snovi, kalijevega in natrijevega karbonata \xe2\x80\x93 in tako je odkril dve alkalijski kovini: kalij in natrij. Ko je svoje poskuse pokazal pri svojih predavanjih, je bilo navdu\xc5\xa1enje neznosno. Davy je bil na vrhuncu svoje uspeha in slave._NEWLINE_Odkril je tudi kalcij, bor, magnezij, stroncij in barij. Poleg tega je ugotovil, da je klor element in da je vodik prisoten v vseh kislinah. \xc5\xa0e danes je Davy najbolj znan kot izumitelj varnostne jamske svetilke za rudarje. Odklonil je prijavo patenta svetilke zato, ker ni bila \xc4\x8disto zanesljiva in so se tudi z njo dogajale nesre\xc4\x8de. Svetilka se preve\xc4\x8d segreje in takrat udari skoznjo plamen, me\xc5\xa1anica zraka in metana pa se v\xc5\xbege._NEWLINE_V letih 1819, 1827 in 1828 je potoval po Slovenskem, posebej rad se je vra\xc4\x8dal v Podkoren, kjer so mu na 1889 na fasadi \xc4\x8ca\xc5\xa1eljnove hi\xc5\xa1e (pri Razingerju, tedaj po\xc5\xa1tna postaja s preno\xc4\x8di\xc5\xa1\xc4\x8di), vzidali nem\xc5\xa1ko spominsko plo\xc5\xa1\xc4\x8do in jo po prvi svetovni vojni zamenjali s slovensko.\n_START_SECTION_\nNagrade\n_START_PARAGRAPH_\nZa svoje znanstvene dose\xc5\xbeke je Davy leta 1805 prejel Copleyjevo medaljo Kraljeve dru\xc5\xbebe iz Londona._NEWLINE_Leta 1827 je skupaj s Friedrichom Georgom Wilhelmom von Struvejem prejel Kraljevo medaljo Kraljeve dru\xc5\xbebe.'